'ઈનોવેશન એટલે સમૃદ્ધિને ખેંચી લાવે એવી શક્તિ': ડૉ.કેતન પટેલ | Vyaapaar Samachar
'ઈનોવેશન એટલે સમૃદ્ધિને ખેંચી લાવે એવી શક્તિ': ડૉ.કેતન પટેલ
technologies | March 18, 2019, 1:10 PM
ગાંધીનગરઃ ઈનોવેશન એ સમૃદ્ધિને ખેંચી લાવે એવી શક્તિ છે, એમ ટ્રોઈકા ફાર્માસ્યુટિકલના ચેરમેન અને મેનેજીંગ ડિરેકટર ડૉ.કેતન પટેલે જણાવ્યું હતું. તેમણે ગુજરાત ટેકનોલોજીકલ યુનિવર્સિટી (GTU) માં મલ્ટીડિસીપ્લીનરી કોન્ફરન્સમાં રસપ્રદ વક્તવ્ય આપ્યું હતું.
તાજેતરમાં ડૉ.પટેલને નાઈપર-અમદાવાદના બોર્ડ ઑફ ગવર્નન્સના ચેરમેન તરીકે નિયુક્ત કરવામાં આવ્યા છે. તેમણે વધુમાં જણાવ્યું હતું કે બીજા વિશ્વ યુદ્ધ બાદ જાપાને વિવિધ દેશોની પ્રોડક્ટોની નકલ કરીને વેચાણ શરૂ કરી દીધું હતું પણ તેમાં ખાસ ફાયદો ન થયો એટલે જાપાનીઓ કવોલિટી અને ઈનોવેશન પ્રત્યે ધ્યાન કેન્દ્રિત કરતા થયા. તેના પરિણામે જાપાન સુપરપાવર બની શક્યું. જે દેશો ઈનોવેશન કરતાં રહેશે તેનું વર્ચસ્વ ટકી રહેશે.
ગ્રાહકો શું ઈચ્છે છે તેના પર ફોકસ કરો
તેના સર્જનમાં કઈ ટેકનોલોજીને ઉપયોગમાં લેવી તેનો વિચાર કરો
ઈનોવેશન બધાને પરવડે એવું કેવી રીતે બનાવી શકાય તે વિચારો.
આ મુદ્દે વાત કરતા ડૉ.પટેલે ઈલેક્ટ્રીક કારનું ઉદાહરણ આપ્યું હતું. તેમણે જણાવ્યું હતું કે આઉટ ઑફ બોક્સ વિચારધારા અને ઓપન માઈન્ડ ધરાવતો અભિગમ હંમેશા સફળતા અપાવે છે. I Phone અન્ય કંપનીઓની સરખામણીમાં 30થી 40 ટકા મોંઘી પ્રોડક્ટ્સ વેચે છે અને તેમ છતાં તે બજારમાં ટોચ પર પહોંચી ગઈ છે તેનું કારણ ઈનોવેશન છે.
જીનોમ એટલે કે આનુવંશિકતા આરોગ્ય જગતનું ભાવિ પલટી નાખશે. ટમેટામાંથી જીવાત થાય એવા તત્વો જ દૂર કરી દેવામાં આવે તો જંતુનાશક દવાઓનો ઉપયોગ કરવાની જરૂર જ ન પડે.
આ કાર્યક્રમમાં GTUના વાઈસ ચાન્સેલર નવીન શેઠે કહ્યું હતું કે ભારત પુષ્કળ તકો ધરાવતો દેશ છે પણ તેની સાથોસાથ પડકારો પણ ઘણી મોટી સંખ્યામાં છે. પેટન્ટની બાબતે આપણે અન્ય દેશોની સરખામણીમાં ઘણા પાછળ છીએ. આવું ક્યા કારણોસર થાય છે તે બાબતે મનોમંથન કરવાની આવશ્યકતા છે. ચીન હર્બલ પ્રોડક્ટ્સ બનાવવા જે અશ્વગંધા અને આમળાનો ઉપયોગ કરે છે, તે કાચો માલ આપણા દેશમાં પણ વપરાય છે.
ફાર્મસી કાઉન્સીલ ઓફ ઈન્ડિયાએ આ બધી બાબતો ધ્યાનમાં રાખીને ફાર્મસીના અભ્યાસક્રમમાં સુધારાવધારા કરવાનું નક્કી કર્યું છે. ફાર્મસી શિક્ષણને આર્ટીફીશીયલ ઈન્ટેલીજન્સ સહિતની નવી ઈમરજીંગ ટેકનોલોજી વડે સુસજ્જ કરવામાં આવશે. જેથી ઈનોવેશન અને પેટન્ટ ફાઈલ કરવાની સંખ્યામાં વધારો થાય.
પરિષદમાં પ્રો. સરનજીત સિંહે દર્દીઓની સારસંભાળ માટે ગુણવત્તા સભર દવાઓની જરૂર વિશે વિચાર વિમર્શ કર્યો હતો. કેનેડાથી આ પરિષદ માટે ખાસ આવેલા લોરેન્શિયન યુનિવર્સિટીના પ્રાધ્યાપક અબ્દેલ વહાબ ઓમરીએ બેક્ટેરિયાને લગતી લેટેસ્ટ ટેકનિક તથા વિવિધ બીમારીઓની સારવારમાં તેના વિશે રોચક જાણકારી આપી હતી.
આ કાર્યક્રમમાં કુલ 33 રિસર્ચ પેપરો રજૂ કરવામાં આવ્યા હતા. તે પેપરોના રિવ્યુ કરનાર ટીમમાં GTU બોર્ડ ઑફ ગવર્નન્સના સભ્ય ડૉ.સી.એન.પટેલ, એલ.એમ.ફાર્મસી કોલેજના પ્રિન્સિપાલ ડૉ. મહેશ છાબરિયા, ડૉ.વિમલ કુમાર અને ડૉ.સુનીતા ગોસ્વામી સહિતના નિષ્ણાતોએ સેવા આપી હતી.
Read More: GTU Gujarat Technological University innovation Products Japan Customers Patent Artificial Intelligence Canada